Navalniy terrorchilar va ekstremistlar reyestriga kiritildi

Rossiyalik muxolifatchi Aleksey Navalniy terrorchilar va ekstremistlar reyestriga kiritildi. Bu haqda “Rosfinmonitoring” ma’lumotlariga tayanib, “RBK” xabar berdi.

Navalniy bilan birga, uning sheriklari — Lyubov Sobol, Georgiy Alburov, Vyacheslav Gimadi, Ruslan Shaveddinov va Liliya Chanisheva ham reyestrdan joy olgan.
Ta’kidlanishicha, reyestrga kiritilgan shaxslarning banklardagi hisob raqamlari “muzlatiladi”. Reyestrga tergov ostidagi shaxslar ham, terrorizm va ekstremizm jinoyatlari bo‘yicha sudlanganlar ham kiritilishi mumkin.
Ma’lumot uchun, muxolifatchi Aleksey Navalniy 2021-yilning 17-yanvar kuni Rossiyaga Germaniyadan qaytib keldi, u yerda qariyb besh oy davomida bo‘lib, “Novichok” bilan zaharlanganidan keyin davolandi. Tarafdorlari uni kutib olish uchun Vnukovo aeroportiga keldi. U yerda ommaviy hibsga olishlar bo‘lib o‘tdi, Navalniy o‘tirgan samolyot esa Sheremetevoga qayta yo‘naltirildi. Qo‘nganidan keyin siyosatchi qo‘lga olindi — “Iv Roshe” ishi bo‘yicha shartli mahkum majburiyatlarini buzganligi uchun.
18-yanvar kuni Navalniy qamab qo‘yildi, sud esa to‘g‘ridan to‘g‘ri politsiya bo‘limida o‘tkazildi. 19-yanvar kuni Navalniy tomonidan tashkil qilingan Korrupsiyaga qarshi kurash fondi (KKF) “Putinning qasri” haqidagi filmni e’lon qildi. U 100 million martadan ortiq tomosha qilindi, ijtimoiy tarmoqlar esa shu mavzudagi memlarga to‘lib ketdi. Hukumat uning qasr emas, apart-mehmonxona ekanligini va unga Putin emas, balki uning do‘sti Arkadiy Rotenberg egalik qilishini ma’lum qildi.
Navalniyning tarafdorlari butun Rossiya bo‘ylab ommaviy norozilik aksiyalarini uyushtirdi. 23-yanvar kuni to‘rt mingdan ortiq, 31-yanvar kuni besh mingdan ortiq odam hibsga olindi. Ko‘p yillardan buyon bunaqasi bo‘lmagandi. Federal telekanallar “hushmuomala politsiyachilar” haqida hikoya qildi, aslida esa ular namoyishchilarga qarshi dubinka, elektroshoker va ko‘zni yoshlantiruvchi gaz qo‘llagan edi (Kreml buni provokatsiyaga javob deb atadi).
Aksiyalardan keyin kamida 40 ta jinoyat ishi qo‘zg‘atildi. Navalniyning safdoshlari Lyubov Sobol va Kira Yarmish, shuningdek, siyosatchining ukasi Oleg mitingda koronavirusga qarshi choralarni buzganlik uchun uy qamog‘iga hukm qilindi. Navalniyning yana bir safdoshi Leonid Volkov o‘smirlarni ko‘cha aksiyalariga jalb qilganlik uchun qidiruvga berildi.
Moskvaning Simonov tumanlararo sudi 2-fevralda Navalniyni “Iv Roshe” ishi bo‘yicha aybdor deb topib, uning jazoni koloniyada o‘tashi haqida qaror chiqargandi. Moskva shahar sudi 20-fevralda qarorni qonuniy deb topdi va sud hukmi kuchga kirdi.
Navalniy koloniyada 2,5 yil davomida sud belgilagan jazoni o‘taydi. 2022-yilning yanvarida Korrupsiyaga qarshi kurashish fondining YouTube’dagi kanalida “Putin saroyi” haqidagi jurnalistik surishtiruvning ikkinchi qismi e’lon qilindi. Material saroydan olingan real suratlar bilan to‘ldirilgan.
 “Putin qo‘rqadigan odam”. Time jurnali Navalniydan intervyu oldi va uning suratini muqovasiga joyladi